Novaja Rossija -oppositioliikkeen johtaja Nikita Isajev oli vasta 41-vuotias.

Vuodesta 2017 Novaja Rossija -liikettä (”Uusi Venäjä”) johtanut Nikita Isajev kuoli lauantaina junassa matkalla Venäjän Tambovista Moskovaan.

Upotus yllä: Isajev julkaisi junasta viimeisen päivityksensä Instagramiin. Jos upotus ei näy, katso päivitys Instagramista.

Isajev oli tulossa työmatkalta, kun hän alkoi yhtäkkiä voida junassa huonosti. Venäläismedian mukaan junan henkilökunta tilasi ambulanssin heti seuraavalle mahdolliselle asemalle, mutta mitään ei ollut enää tehtävissä Isajevin hengen pelastamiseksi.

Isajev arvosteli Venäjän hallitusta peittelemättä. Hän oli toiminut duuman kansanedustajana vuosina 2007–2016, kunnes siirtyi oppositioon.

Yhdessä viimeiseksi jääneistä kirjoituksissaan hän kutsuu Venäjää ihmeiden maaksi – eikä suinkaan positiivisessa mielessä.

”Taikurit, manipulaattorit, valehtelijat hallituksessa ja Venäjän tilastokeskuksessa vakuuttavat meille, että kaikki on loistavasti. Kansa näkee ässät hihassa ja tietää tarkalleen, mitä hallitus todellisuudessa aikoo, mutta katsoo tottuneesti muualle ja on hiljaa. Ihmeellistä, ei voi muuta sanoa”, kirjoittaa Isajev.

Venäjän tutkintakomitea vakuuttaa, ettei Isajevin kuolemaan liity rikosta. Komitea kertoo jatkavansa tapauksen tutkintaa kuolinsyytutkintana. Erään version mukaan Isajevin kuolinsyy liittyy sydämen toimintaan.

Lähteet: Ria Novosti, Novaja Rossija, Fontanka.ru